runetrust/blame-folketinget-dk huggingface dataset:
Søren Egge Rasmussen (EL), 2023-10-12:
Jeg noterer mig, at det her lovforslag forholder sig til datacentres overskudsvarme, og at vi ikke med det her lovforslag kan gøre alt.
Det er lidt et dilemma, om vi skal arbejde meget målrettet for, at datacentrene bliver placeret der, hvor vores overordnede elnet er meget robust, så vi ikke skal udbygge det, eller at der burde laves en god planlægning, så de bliver placeret steder, hvor noget overskudsvarme kunne komme ind i vores fjernvarmesystem.
Men det er jo ikke det lovforslag her, der løser det.
Nu sker der bare en registrering af, hvad det er,
og så noterer jeg mig, at vi åbenbart om et par år kan komme videre.
Jeg noterer mig også, at der er et vist fokus i bemærkningerne til det her lovforslag på overskudsvarme, og det synes jeg er godt, for vi har et hængeparti med hensyn til at se på de rammevilkår og få justeret det.
Jeg noterer mig også, at det i bemærkningerne til høringssvarene er blevet nævnt, at der vil blive udmeldt et prisloft her i oktober-november 2023 for, hvad der skal gælde i 2024, så vi vender jo tilbage til det med overskudsvarmen.
Men det er sådan set godt at få registreret, hvad potentialet er, så Enhedslisten støtter lovforslaget.
Mona Juul (KF), 2023-10-12:
Så kom dagen, hvor vi slipper for at have en oplader pr. mobiltelefon, til gavn for både miljøet og forbrugerne.
Nu hørte jeg ikke tallet før, som Liberal Alliances ordfører nævnte, men jeg har slået op, at det svarer til, at det er omkring 1.000 t elektronikaffald pr. år i EU, vi slipper for, og jeg må bare sige, at hvis der er noget, der virkelig fylder i den her verden, så er det elektronikaffald.
Det kunne vi virkelig godt bruge lidt mindre af.
For nu skal producenterne altså fremover bruge samme standardstik, så en enkelt universaloplader gælder alle typer og alle mærker af mobiltelefoner.
Det synes vi faktisk er en rigtig god idé.
Dem vil jeg ikke gennemgå alle sammen, men jeg vil nævne en rigtig vigtig ting, som jeg anser for at være meget central i det her lovforslag, nemlig at lovforslaget også indeholder implementering af artikel 12 i Europa-Parlamentets og rådets direktiv om energieffektivitet og om ændring af energieffektivitetsdirektivet, så der kan stilles krav om indberetning og offentliggørelse af data.
Det er også et vigtigt skridt i den grønne omstilling.
Det Konservative Folkeparti stemmer for.
Alexander Ryle (LA), 2023-10-12:
Jamen jeg synes jo, det er rigtig godt, at vi har den her bredbåndspulje, fordi den netop tager højde for, at det ikke er alt, der kan udrulles på markedsvilkår.
Der er nogle steder i landet, hvor der er så store afstande mellem husene, at der ikke er økonomisk rationale i at lægge bredbånd ud.
Derfor kunne man jo også godt kigge på, om der er andre løsninger, som ikke er et kabel, men som måske kunne være trådløs mobildækning.
Der er så nogle udfordringer, som ordføreren også ved der er, i forhold til at man ikke kan garantere hastighed, og der skal vi jo så kigge på, om man kan lave en model for at bruge mobilt bredbånd i løsningen fremadrettet.
Kris Jensen Skriver (S), 2023-10-12:
Tak for det.
Det ser jeg frem til vi får en nærmere drøftelse af.
Jeg har et andet spørgsmål i forbindelse med lovforslaget, og det hænger lidt sammen med det spørgsmål, jeg har stillet til de øvrige partier herinde: Hvordan ser Liberal Alliance at vi når ud til den restgruppe, der vil være – hvordan skal den mobile dækning eksempelvis indgå i forhold til det?
Alexander Ryle (LA), 2023-10-12:
Som jeg også selv kom lidt ind på i mit spørgsmål til ordføreren tidligere, anerkender jeg de mange gode argumenter, der er, når man kigger på klima, f.eks. i forhold til elektronikaffald.
Det her forslag vil jo årligt reducere materialeforbrug for 2.600 t, og elskrot forventes årligt at ville falde med 980 t, og drivhusgasser falder med 184 kiloton CO 2 årligt.
Desuden er der også en række besparelser for forbrugerne, fordi man så ikke nødvendigvis behøver at købe opladere sammen med sit udstyr.
Så jeg synes, der er mange gode argumenter, men jeg er oprigtigt bekymret for mulighederne for, at virksomhederne stadig kan innovere, og at vi får de bedst mulige produkter på markedet.
Der mener jeg jo, at virksomhederne er dem, der er bedst til at afgøre, hvad der er den nyeste gode standard, og at det ikke er noget, som politikere skal sidde og detailstyre.
Når vi netop laver regler for, hvilket ladestik der må være i elektronisk udstyr, kunne jeg bare godt være bekymret for, at det så bliver besværligt for virksomhederne på det tidspunkt, hvor der kommer et smartere alternativ, hvor man så ikke direkte kan bruge det, men hvor det skal igennem et EU-system først, og det kunne jeg egentlig godt tænke mig at høre ordførerens holdning til.
Jeg anerkender de klimamæssige argumenter for det, men i forhold til at hindre fremtidig innovation kunne jeg i hvert fald godt selv være bekymret.
Kris Jensen Skriver (S), 2023-10-12:
Tak for spørgsmålet.
Jeg mener, det er helt rigtigt, at vi får lavet en retningslinje her og implementeret det direktiv, der er kommet fra EU, for at sikre, at man ikke automatisk skal have ny oplader med.
Derfor synes jeg, at det er det rigtige, at vi politisk træffer en beslutning omkring det.
Så skal vi samtidig være fokuseret på, at der stadig væk sker innovation, og det skal vi selvfølgelig være opmærksomme på.
Kristian Bøgsted (DD), 2023-10-12:
Tak for det.
Det er et lovforslag, der forenkler ting, og sådan noget kan vi jo rigtig godt lide i Danmarksdemokraterne.
Vi bakker selvfølgelig op om lovforslaget.
Dog vil jeg nævne for jer: Husk nu at få udbygget elnettet i takt med det andet her.
Men vi bakker altså op om lovforslaget.
Sofie Lippert (SF), 2023-10-12:
Tak for det.
Jeg skal gøre det ganske kort, da der ikke er mange ben i den her sag set med SF's øjne.
Dette lovforslag har som allerede grundigt beskrevet til hensigt at sikre to væsentlige forhold, bl.a. det at kunne effektivisere den offentlige registrering af fast ejendom og det at kunne registrere fast ejendom i form af indvundne arealer, f.eks. energiøer, og bygninger, f.eks. vindmøller, i Danmarks eksklusive økonomiske zone.
SF kan derfor støtte lovforslaget.
Henrik Frandsen (M), 2023-10-12:
Tak for ordet, hr. formand.
Med Danmarks planer om etableringen af en eller flere energiøer og med de store planer, der er for udbygningen af havvindenergi, kommer der også et behov for at sikre de værdier, der etableres på søterritoriet, ikke mindst i forhold til en registrering af dem.
Danmark har allerede en lang historie med at udnytte vindkraft fra havet, og dette næste skridt mod en grønnere fremtid er en udvikling, der personligt glæder mig utrolig meget.
Når vi i fremtiden klipper snoren til Danmarks første energiø, uanset hvilken størrelse den får, uanset hvilken form den får, og uanset om den overhovedet ligner en ø, så ønsker jeg at kunne se tilbage med ro i sindet og sige: Alt er i orden; der er ingen tvivl om ejerskabet, og der er ingen tvivl om rettighederne.
Dette bliver et væsentligt element i den enorme omstilling af vores energisystem, vi er i gang med.
Det er en omstilling, som vi i Moderaterne støtter fuldt ud.
Derfor giver jeg naturligvis min fulde støtte til det her lovforslag, som vi behandler i dag.
På overfladen kan det virke som en simpel opdatering af reglerne, men det handler i virkeligheden om at etablere et solidt fundament, hvor vi er helt sikre på, hvem der ejer hvad, især når det kommer til områder uden for fastlandet og bygninger ude på søterritoriet; det er nok havvindmøller, må vi gå ud fra.
Hvert enkelt aspekt af denne lovændring er med til at sikre, at vores ejendomsregistrering er opdateret og pålidelig.
Det giver også den nødvendige klarhed om ejerskab, som vil være afgørende i den kommende æra af energiproduktion fra havvind.
Derfor kan jeg på vegne af Moderaterne sige, at vi støtter L 25.
Vi vil gøre vores for at sikre, at Danmark er forberedt på den grønne fremtid, og vi vil være med til at skabe de nødvendige retlige rammer for at gøre det til virkelighed.
Tak for ordet.
Linea Søgaard-Lidell (V), 2023-10-12:
Tak for det.
Den grønne omstilling kræver en lang række tilpasninger af alt fra vores energisystem og -produktion til transport, men altså også af vores lovgivning, og det er bl.a. helt lavpraktisk lige præcis, hvad der skal gøres her.
For skal man kunne etablere f.eks. energiøer eller tekniske anlæg som vindmøller langt ude på havet, skal man også kunne registrere fast ejendom ude i Danmarks eksklusive økonomiske zone på en smidig og effektiv måde.
Så det her lovforslag drejer sig altså om at ændre i loven om udstykning og registrering af ejendomme samt loven om tinglysning, og der er tale om flere ændringer, som bl.a. også har til formål at implementere de sidste dele af grunddataprogrammets første delaftale.
Det både lyder og er nok også en smule tørt, men ikke desto mindre er det efter min og Venstres opfattelse både nødvendigt og fornuftigt.
I Venstre hilser vi det derfor velkommen, at vi med dette lovforslag bl.a. tager endnu et skridt, som er med til at skabe rammerne for den grønne omstilling, og vi glæder os til at stemme for.
Tak for ordet.
Lars Aagaard (M), 2023-10-12:
Tak for det.
Jeg takker for bemærkningerne fra ordførerne til lovforslaget.
Med lovforslaget implementerer vi den resterende del af den politiske aftale om serviceeftersyn og omlægning af indefrysningsordningen tilbage fra foråret.
Indefrysningsordningen blev etableret i forbindelse med de markante prisstigninger på energi, som vi så sidste år.
Formålet var at skabe tryghed omkring energiregningen hos husholdninger og virksomheder.
Siden har vi også indgået en aftale om vinterhjælp, og heldigvis er prisen på energi i samme periode faldet betydeligt.
Derfor er det jo en slags succes, at ordningen ikke er blevet brugt i det omfang, man troede, da man etablerede den.
Administrationsomkostningerne skal ned, gebyrerne efter indefrysningsperioden skal fjernes, og vilkårene for dem, der er tilmeldt ordningen, skal ensrettes.
Hovedformålet med lovforslaget er derfor at omlægge administrationen af indefrysningsordningen.
Det sker ved at centralisere den i Erhvervsstyrelsen.
Lovforslaget skal samtidig sikre effektiv kontrol med de tilskud til administrationsomkostninger, som energiselskaberne har kunnet søge om i forbindelse med ordningen.
Derfor udvides Erhvervsstyrelsens adgang til at indhente oplysninger i disse sager.
Det skal sikre effektiv og korrekt kontrol med udbetalingerne af tilskudsmidlerne.
Bemyndigelsen vil dog være begrænset til denne ene tilskudsordning.
Og for at understøtte Forsyningstilsynets arbejde får Erhvervsstyrelsen samtidig mulighed for at udveksle disse oplysninger med tilsynet.
Jeg takker for partiernes opbakning til lovforslaget og ser frem til den videre behandling.
Samira Nawa (RV), 2023-10-12:
Det lovforslag, vi behandler nu, udspringer af en bred aftale om omlægning af indefrysningsordningen, og i Radikale Venstre synes vi ligesom de øvrige ordførere, der har været på talerstolen, også, at det er en god idé at lade Erhvervsstyrelsen varetage administrationen af ordningen, i stedet for, som det er i dag, at den administrative byrde er fordelt og ligger hos omkring 50 energivirksomheder.
Radikale Venstre støtter lovforslaget.
Søren Egge Rasmussen (EL), 2023-10-12:
Enhedslisten syntes, det var en nødvendig hjælpeordning, vi etablerede.
Vi er godt klar over, at der blev fundet nogle eksempler på folk, der ikke skulle have haft støtten, og nu står vi så over for et lovforslag, som man kan sige ensretter administrationen sådan, at det ikke er de enkelte energiselskaber, der skal varetage den, og det synes vi egentlig er fornuftigt.
Vi synes, det er fornuftigt, at der bliver centraliseret på det her punkt.
Lea Wermelin (S), 2023-10-12:
Det er topeffektivt.
Hvis man bare lige læser, hvad det her lovforslag indeholder, nemlig »Gennemførelse af de resterende dele af Grunddataprogrammets delaftale 1 og tilpasninger i forhold til Danmarks eksklusive økonomiske zone«, kunne man jo godt tænke, at det var en lille smule teknisk og måske ikke så vedkommende.
Men det er det sådan set, for vi ved jo alle sammen her i salen, at klimakrisen ikke kan løses uden meget mere grøn energi.
Så vi har brug for grøn strøm i vores stikkontakter, vi har brug for grøn strøm til at lade vores elbiler, til grønne brændstoffer til fly og skibe og i det hele taget også til at blive fri af de fossile brændsler, som ikke bare Danmark, men Europa i høj grad er afhængige af.
Så der skal turbo på udrulningen.
Noget af det, som har været vigtigt for Socialdemokratiet, er jo de kommende energiøer og deres rolle, for de bliver sådan et grønt kraftcenter i vores vedvarende energi og vores energimiks i fremtiden.
Så vi skal udnytte det fulde potentiale af vores havvind.
Der tror vi på, at Danmark har en rigtig stor rolle at spille i at levere grøn strøm både til danskerne, men også til resten af Europa.
For at kunne gøre det skal vi jo også sørge for, at vores lovgivning er up to speed, så vi i vores eksklusive økonomiske zone rent faktisk skaber nogle rammer for at kunne lave de her energiøer, altså skaber rammer for, at det også bliver registreret.
Så selv om den tekniske del af det er teknisk, er det her jo sådan set afgørende for, at vi i Danmark i fremtiden forhåbentlig kommer til at have nogle af verdens første energiøer.
Derfor bakker Socialdemokratiet ikke bare op om lovforslaget, men vi glæder os sådan set også til at udføre den del, som det hele handler om.
Tak for ordet.
Mona Juul (KF), 2023-10-12:
Tak for ordet.
Vi var sidste år med i en vinterpakke, særlig for at få sænket elprisen.
Aftalen indeholdt også en såkaldt indefrysningsordning.
Den del kunne vi ærlig talt
godt have undværet.
Den viste sig også at være både upopulær og ikke mindst dyr.
Vi fulgte derfor i foråret op med at være med i aftalen om omlægning af indefrysningsordningen, så administrationen af ordningen, der i dag varetages af ca. 50 energivirksomheder, overgår til Erhvervsstyrelsen.
Nu er tiden så kommet til at implementere det, så der kan komme styr på en ny administrationsmodel.
Det stemmer vi naturligvis for, og jeg skal hilse fra Dansk Folkeparti og sige, at det gør de også.
Steffen W. Frølund (LA), 2023-10-12:
Tak for det, formand.
Forhåbentlig kan vi lige så effektivt få gang i den grønne omstilling, så det her er jo et af de lovforslag, som vi også støtter i Liberal Alliance.
Den grønne omstilling er nemlig vigtig, herunder også for VE til havs.
Men det kræver jo, som andre ordførere rigtigt nok bemærker her, at vi tilpasser lovgivningen og fjerner alle mulige juridiske hindringer.
Det gælder selvfølgelig også for at kunne registrere ejendomme i vores eksklusive økonomiske zone.
Mona Juul (KF), 2023-10-12:
Tak for ordet.
Vi skal med L 25 tilbage til 2017, hvor alle partier stemte for en effektivisering af ejendomsregistreringen.
Men som så mange gange før har en del af loven åbenbart ikke kunnet sættes i værk på grund af udfordringer med it-systemer.
Med det her lovforslag kan der nu bl.a. komme styr på, at en bygning på fremmed grund kan blive registreret på en mere hensigtsmæssig måde.
Vi skal med L 25 også tilbage til energiøerne, fordi de skal kunne registreres i Danmarks eksklusive økonomiske zone, og det er naturligvis vigtigt med en klar retstilstand.
Begge dele af forslaget er meget tekniske, og selv høringssvarene har været pænt svære at forstå.
Jeg må derfor appellere til, at alle med interesse i det her område reagerer, hvis de oplever, at vi overser noget.
Ellers har Det Konservative Folkeparti som intention at stemme for, og jeg skal hilse fra Dansk Folkeparti og sige, at det har de også.
Alexander Ryle (LA), 2023-10-12:
Jeg vil høre ordføreren, om han mener, at det hellere skal være politikere end virksomheder, der bestemmer, hvilket ladestik der skal sidde i elektronisk udstyr, og jeg vil også høre ordføreren om, om han er bekymret for, at det kan påvirke innovationen fremadrettet, at der lægges begrænsninger på, hvilket ladestik der kan sidde i elektronisk udstyr.
Lars Aagaard (M), 2023-10-12:
Jeg deler faktisk udfordringen med at finde ting.
Jeg har personligt selv købt en elektronisk device, jeg kan ringe til, når jeg ikke kan finde mine nøgler, men sådan skal det jo ikke være ude på havet.
Jeg ser frem til, at vi behandler det her lovforslag, der handler om, at vi kan få registreret ting, der står ude på havet, korrekt.
Og så håber jeg, at ordføreren vil sende et link til den spændende tale, der blev holdt.
Tak for det, og lad mig først takke for bemærkningerne fra ordførerne til forslaget.
Det er jo ikke, fordi det er en konkurrence mellem områder, men alligevel: Uddannelses- og forskningsministeren har en lov om aktiviteter i det ydre rum.
Det er alligevel noget, ikke?
Og i foråret behandlede transportministeren en lov om tid – hvad klokken er.
Det synes jeg også er noget.
Nu slår energisiden tilbage, for det her lovforslag er et lovforslag om, hvor ting er.
Det synes jeg er ret cool.
Så vi er med i den lille konkurrence om at have vigtige lovforslag, for det er jo rimelig trist, hvis man, når man har noget, ikke kan stedfæste det, altså hvor det er henne.
Det er det, det her lovforslag handler om.
Det har to overordnede formål: Det skal sikre, at de resterende dele af det fælles offentlige grunddataprograms delaftale 1 kan sættes i kraft, og det skal gøre det muligt at registrere fast ejendom i Danmarks eksklusive økonomiske zone i form af indvundne arealer som energiøer, bygninger og tekniske anlæg som f.eks. vindmøller, som flere har været inde på.
I 2017 vedtog man en ændring af bl.a. udstykningsloven og tinglysningsloven, så det fælles offentlige grunddataprogram kunne udmøntes.
En del af loven har dog ikke kunnet sættes i kraft, bl.a. fordi der tidligere var udfordringer med at sikre samspillet mellem it-systemerne hos relevante myndigheder.
Udfordringerne med it-systemerne er løst, og det foreslås derfor at gennemføre de ikkeikraftsatte ændringer, men i en tilpasset form.
Med den kommende udbygning af vedvarende energi på havet har vi behov for at udnytte Danmarks suveræne rettigheder i den eksklusive økonomiske zone, bl.a. til etablering af fast ejendom som energiøer samt til bygninger og tekniske anlæg som vindmøller.
På den baggrund indeholder lovforslaget en modificering af navnlig udstykningslovens forhold til den eksklusive økonomiske zone.
Lovforslaget indeholder fire elementer: For det første foreslås det, at udstykningslovens geografiske anvendelsesområde udvides til også at omfatte fast ejendom i den eksklusive økonomiske zone.
For det andet foreslås det med lovforslaget, at opgaven med registrering af geografiske data om bygninger på søterritoriet skal flyttes fra Tinglysningsretten til Geodatastyrelsen.
For det tredje vil lovforslaget sikre, at bygninger på fremmed grund kan registreres på en smidigere måde i tinglysningssystemet og i Geodatastyrelsens it-systemer.
Endelig vil lovforslaget sikre, at der sker en mere hensigtsmæssig opgavefordeling mellem Tinglysningsretten og Geodatastyrelsen i forhold til at notere præcise geografiske data om bygninger på fremmed grund.
Jeg ser frem til udvalgsbehandlingen.
Samira Nawa (RV), 2023-10-12:
Den grønne omstilling skal ikke bare være noget, vi taler om, men også noget, vi handler på.
Og med det her lovforslag etableres også de retlige rammer for grøn omstilling.
Som ordførerkollegaer før mig har beskrevet, handler det jo om energiøerne, og det handler om havvindmøllerne.
Radikale Venstre bakker op om lovforslaget.
Søren Egge Rasmussen (EL), 2023-10-12:
Det er jo rigtig godt, at der bliver klarhed over, hvem der ejer værdier, når det gælder både energiøer og vindmøller på havet, så der ikke lige pludselig dukker en ubåd op og planter et russisk flag, eller hvad det nu er, man kunne forestille sig kunne gå galt i sådan nogle sager her.
Vi synes, at hvis man i ministeriet synes, at det her er et vigtigt forslag, så er det det jo nok.
Jeg ved ikke, om der er en konkurrence om, hvem der kan have de lovforslag, der bliver hurtigst behandlet.
Jeg har også svært ved at sige noget imod det her lovforslag og finde på gode udvalgsspørgsmål, så indtil videre støtter Enhedslisten bare det her lovforslag.
Lisbeth Bech-Nielsen (SF), 2023-10-12:
Jeg var så glad for, at ministeren havde lagt mærke til den diskussion, vi havde herinde, om lov om tidens bestemmelse af 1893.
Det var en lovbehandling, der gik mindst lige så hurtigt som den her, bortset fra et indlæg af undertegnede, som havde et langt indlæg om de mere filosofiske overvejelser omkring tidens bestemmelse.
Så hvis ministeren er interesseret i det, skal jeg gerne fremsende det.
Jeg havde faktisk også troet, at netop den her lovbehandling kunne afføde nogle filosofiske overvejelser over, hvor ting er henne.
Så det er jeg faktisk lidt skuffet over.
Christoffer Aagaard Melson (V), 2023-10-12:
Tak for ordet.
Store dele af verden står over for problemer med levering af lægemidler.
Det er også en udfordring, vi har i Danmark, og det er en udfordring, der var endnu værre, da coronaepidemien ramte.
En af grundene til, at det heldigvis ikke er gået så galt i Danmark, som det er i mange andre lande, hvor udfordringerne er langt større, er, at vi netop under corona fik indført nogle nye redskaber, der har været med til at sikre, at vi har haft et bedre overblik over lægemidlerne og også har kunnet udlevere medicin på en mere smidig måde i krisesituationer.
Desværre ser det ud til, at de her leveringsproblemer med medicin i verden kommer til at fortsætte.
Vi må jo også indstille os på, at vi lever i en verden, hvor der kan komme nye kriser igen, og derfor er det jo helt oplagt, at vi får permanentgjort nogle af de heldigvis også gode løsninger, vi fandt under corona, og det er to af de redskaber her, som den forrige ordfører redegjorde så fint for.
Det er rigtig godt.
Det er også vigtigt for mig at sige, at alle problemer og alle forsyningsudfordringer i forhold til lægemidler i Danmark ikke bliver løst med det her.
Der er flere ting, vi skal arbejde med, og som vi skal blive ved med at kigge på.
Vi kan ikke forhindre alle problemer i Danmark, for det er en global udfordring med forsyningskæderne for medicin i de her år, men det er rigtig godt, at vi tager et skridt her mod at få permanentgjort nogle af de gode ting, vi gjorde i Danmark, og som har stillet os et bedre sted i forhold til mange andre.
Så det støtter vi fuldt op om.
Det er desværre også en situation, som det er svært at se en ende på, og som vi risikerer varer ved i lang tid endnu.
Så derfor er det også rigtig godt, at vi får gjort det mere smidigt, at vi kan hjælpe på den måde fremadrettet.
Så igen vil jeg sige, at det er et godt lovforslag, som vi bakker fuldtonet op om her fra Venstres side.